b'\n_START_ARTICLE_\nGrb Krapine\n_START_PARAGRAPH_\nGrb Grada Krapine ima oblik \xc5\xa1tita i obrubljen je crnom bojom. Unutar \xc5\xa1tita na plavoj podlozi nalaze se tri kule od tesana kamena koji predstavljaju simbol krapinske tvr\xc4\x91ave. Srednja kula je najvi\xc5\xa1a i nosi \xc4\x8detiri kruni\xc5\xa1ta s dva usporedna prozora u gornjem katu. Kule sa strane su ni\xc5\xbee i imaju po tri kruni\xc5\xa1ta i visoki krov koji sa strane nosi po jednu nataknutu kuglu. Sprijeda su kule za\xc5\xa1ti\xc4\x87ene zidom koji u sredini ima vrata nad kojima se uzdi\xc5\xbee mali toranj s krovom. Na krajnjim dijelovima zida smje\xc5\xa1ten je po jedan mali \xc5\xa1iljatim krovom prekriveni tornji\xc4\x87. Polje grba je plave boje dok su krovovi kula i tornji\xc4\x87a crvene boje. Zidovi su bijele boje s crnim prugama._NEWLINE_Grb Grada Krapine obrubljen \xc5\xbeutom bojom, nalazi se u sredi\xc5\xa1tu zastave Grada Krapine, koja je crvene boje._NEWLINE_Suvremeni grb zasniva se na pe\xc4\x8datu iz 17. stolje\xc4\x87a koji prikazuje isti takav utvr\xc4\x91eni grad u kru\xc5\xbenom obliku s imenom grada uokolo. Dana\xc5\xa1nje boje grba u\xc4\x8dvrstile su se tijekom 19. stolje\xc4\x87a.'